Иван Вазов
Световната война…

chitanka.info

Плачи поете!

Я. Връхлицки

Човечеството клето,

в сълзи и кръв облето

в ужасний пир

на ярости, омрази-

разпенени талази-

жадней за мир.

За мир душите тръпнат,

таз дума всички шъпнат,

но никой глас

висок се не издига

да каже смело: Стига!

О, грозни час!

Недрата на Молоха

натъпкани бидоха

с тела без чет:

те йоще ще приимат,

дан кървава ще взимат

от клетий свет.

Небето се чумери…

Исторьята трепери

от страх, уви,

че листовете свои

пак с кървави порои

ще изчерви!

Гърми от ярост века!

На богочеловека

гласът мълчи.

Цял в кърви си, о, свете!

Мислителю, поете,

тъжи, плачи.

Февруари 1916

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.